Tyttöystävänsä isän murhasta syytetty 20-vuotias tamperelaismies oli syyntakeinen surmateon tehdessään.

Henkirikos tapahtui viime elokuussa Tampereen Ruotulassa. 20-vuotias Reno Christian Santala surmasi tyttöystävänsä isän iskemällä häntä ainakin 80 kertaa kääntöveitsellä.

20-vuotias mies ja samanikäinen tyttöystävä asuivat tytön 46-vuotiaan isän luona. Pariskunta oli muuttamassa pois, ja he epäilivät, että isä ryhtyy häiritsemään muuttopuuhia.

Tyttö antoi isälleen 12 unitablettia, jotta isä nukkuisi ja nuoripari pääsisi poistumaan tavaroineen asunnosta.

Varmuuden vuoksi isää ajateltiin lyödä pullolla päähän, jotta tajuttomuus kestäisi pitempään. Pullo todettiin kuitenkin liian köykäiseksi astaloksi.

– Lyömäaseeksi valikoitui vasara, syyttäjä Antti Virtanen totesi, kun asiaa käsiteltiin oikeudessa joulukuussa.

Sen jälkeen neuvoteltiin siitä, kumpi lyö isää vasaralla. Päädyttiin siihen, että tytär lyö. Isä ei kuitenkaan mennyt tainnoksiin vaan heräsi ja alkoi huutaa apua.

Tyttären poikaystävä kaivoi taskustaan kääntöveitsen ja löi isää ainakin 80 kertaa. Seurauksena oli kuolema.

Pariskunta poistui paikalta autolla. Tytär oli ratissa, ja ulkopuoliset kiinnittivät huomiota holtittomasti liikkuvaan autoon. Poliisi pysäytti auton, ja partio havaitsi verijälkiä autossa olleissa tavaroissa. Pariskunnan pako päättyi siihen.

Viime joulukuussa kummallekin luettiin syyte murhasta. Tytär sai vuoden vankeusrangaistuksen isän pahoinpitelystä. Syyttäjä on valittanut tuomiosta hovioikeuteen.

Poikaystävä määrättiin mielentilatutkimukseen. Siellä todettiin, että hän on ollut tekoaikaan syyntakeinen. Syyttäjä vaati miehelle elinkautista. Käräjäoikeus päätyi samalle kannalle.